**David Wagner** (s. 19. lokakuuta 1971) on saksalais-yhdysvaltalainen jalkapallovalmentaja ja entinen hyökkääjä. Tammikuusta 2023 lähtien hän on toiminut Norwich Cityn päävalmentajana.

Ura pelaajana
-------------

Wagner hankki jalkapalloilijaoppinsa SV Geinsheimin juniorijoukkueessa ja siirtyi ammattilaiseksi Eintracht Frankfurtiin kaudella 1990/91. Ura lähti lentoon kuitenkin FSV Mainzissa, jossa pelasi neljä kautta 2. Bundesliigaa. Wagner ei koskaan onnistunut murtautumaan Saksassa Bundesliigaan eliittiin, vaikka pelasikin Schalkessa 29 ottelua vuosina 1995-1997. Hän lopetti pelaajauransa Germania Pfungstadtissa vuonna 2005.

Maajoukkuetasolla Wagner edusti Saksan alle 21-vuotiaiden maajoukkuetta yhdessä ottelussa vuonna 1992. A-maajoukkuetasolla Wagner edusti Yhdysvaltoja, sillä hänellä oli myös Yhdysvaltain passi. Wagnerin maajoukkueura jäi kuitenkin vain kahdeksan maaottelun mittaiseksi.

Ura valmentajana
----------------

Wagner aloitti valmennusuransa TSG 1899 Hoffenheimin organisaatiossa kesällä 2008, kun hänestä tuli seuran alle 19-vuotiaiden joukkueen päävalmentaja. Hän valmensi Hoffenheimissa myös alle 17-vuotiaiden joukkuetta.

Kesällä 2011 Wagner aloitti Borussia Dortmundin organisaatiossa reservijoukkueen päävalmentajana. Wagner luotsasi joukkueensa debyyttikaudellaan 2011/12 Regionalliga Westn mestariksi ja BVB nousi 3. Ligaan. Wagner luotsasi joukkuettaan kolmannella sarjatasolla kolme kautta, kunnes kauden 2014/15 päätteeksi BVB putosi takaisin Regionalligaan. Marraskuun alussa 2015 hän erosi tehtävistään ja mediassa huhuttiin, että hän olisi siirtymässä Jürgen Kloppin apuvalmentajaksi Liverpooliin. Muutama päivä eroilmoituksen jälkeen Wagnerista tuli Huddersfield Townin päävalmentaja. Wagner hilasi Huddersfieldin kauden 2015/16 päätteeksi Englannin Mestaruussarjan sijalle 19 ja joukkue säilytti sarjapaikkansa.

Kesällä 2016 Wagner hankki runsaasti uusia vahvistuksia Huddersfieldiin Manner-Euroopasta. Hän pääsi otsikoihin viemällä joukkueensa valmistautumisleirille Ruotsiin, jossa pelaajat joutuivat selviytymään muutaman päivän luonnon helmassa vain vähäisillä varusteilla. Huddersfield tuli Mestaruussarjan kauteen 2016/17 hyvin valmistautuneena ja johti syyskaudella sarjaa voitettuaan muun muassa Newcastle Unitedin. Kauden loppua kohden Huddersfieldin lento hyytyi ja kauden 10 viimeisestä ottelusta se voitti vain kolme. Pisteet riittivät kuitenkin nousukarsintoihin. Pudotettuaan Sheffield Wednesdayn karsintojen välierissä, Wagnerin valmentama Huddersfield voitti lopulta tiukan finaalisarjan rangaistuspotkukilpailussa Readingia vastaan ja nousi historiallisesti Englannin Valioliigaan kaudeksi 2017/18.

Huddersfield aloitti kauden 2017–2018 Valioliigassa jopa sensaatiomaisen hyvin voittamalla Crystal Palacen ja Newcastle Unitedin ensimmäisissä otteluissa. Wagnerin johdolla joukkue pelasi aktiivista jalkapalloa ja napsi läpi kauden pisteitä sarjanousijaksi mukavasti. Seura oli parhaimmillaan sarjan johdossa kahdella ensimmäisellä kierroksella, mutta vajosi putoamisviivan alapuolelle vain kerran kauden aikana. Huddersfieldin säilyminen Valioliigassa varmistui lopulta toiseksi viimeisessä ottelussa, jossa joukkue pelasi 1-1-tasapelin Chelsean kanssa. Kaudella 2018–2019 Huddersfieldillä oli Valioliigassa 22 ottelun jälkeen vain 11 pistettä, ja tammikuussa 2019 Wagner joutui lähtemään valmentajan paikaltaan.

Toukokuussa 2019 vahvistettiin, että Wagner aloittaa heinäkuussa 2019 Bundesliigassa FC Schalken päävalmentajana. Wagner allekirjoitti seuran kanssa kolmivuotisen sopimuksen. Schalke sijoittui Wagnerin johdolla sijalle 12 koronpandemian varjostamalla kaudella 2019/20. Joukkueen tulokset heikkenivät kevätkaudelta ja lopulta seuran voitottomien otteluiden putki venyi ennätykselliseen 18 perättäiseen Bundesliiga-otteluun. Liigan viimeiseksi vajonnut Schalke erotti Wagnerin syyskuussa 2020.

Kesäkuussa 2021 Wagnerista tuli sveitsiläisen Young Boysin päävalmentaja. Wagnerin pesti seurassa jäi lyhyeksi, sillä seurajohto erotti hänet jo maaliskuussa 2022. Young Boys oli liigassa kolmantena.

Tammikuussa 2023 Wagner palasi Englannin Mestaruussarjaan, kun hänestä tuli Norwich Cityn päävalmentaja.

Meriitit
--------

* Englannin Mestaruussarja
	+ Nousukarsintafinaalin voitto: 2017

Lähteet
-------

1. ↑  David Wagner[vanhentunut linkki] BDFutbol.com. Viitattu 3.1.2018. (englanniksi)
2. 1 2  David Wagner Transfermarkt. Viitattu 20.3.2017. (englanniksi)
3. ↑  David Wagner Transfermarkt. Viitattu 20.3.2017. (saksaksi)
4. ↑  David Wagner coacht ab Juli die BVB-U23 Kicker. Viitattu 20.3.2017. (saksaksi)
5. ↑  Borussia Dortmund und David Wagner beenden Zusammenarbeit BVB. Viitattu 20.3.2017. (saksaksi)
6. ↑  David Wagner named new Huddersfield Town head coach BBC. Viitattu 20.3.2017. (englanniksi)
7. ↑  WAGNER & HUDSON ON SURVIVAL IN SWEDEN! HFAFC.com. Viitattu 20.3.2017. (englanniksi)
8. ↑  Sky Bet Championship round-up: Huddersfield town go top of the league as Newcastle win again Sky Sports. Viitattu 20.3.2017. (englanniksi)
9. ↑  David Wagner praises Huddersfield ‘legends’ after promotion to top flight The Guardian. Viitattu 30.5.2017. (englanniksi)
10. ↑  David Wagner: Huddersfield boss praises his players after securing survival
11. ↑  David Wagner: Huddersfield Town manager leaves club by mutual consent  14.1.2019. BBC. Viitattu 16.1.2019. (englanniksi)
12. ↑  Schalke announce former Huddersfield manager Wagner as new head coach Goal.com. Viitattu 13.5.2019. (englanniksi)
13. ↑  FC Schalke 04 relieve head coach David Wagner of his duties Schalke. Viitattu 27.12.2020. (englanniksi)
14. ↑  Swiss club Young Boys hires David Wagner as manager SBIsoccer. Viitattu 9.7.2021. (englanniksi)
15. ↑  David Wagner freigestellt, Matteo Vanetta übernimmt BSC Viitattu 23.4.2022. (saksaksi)
16. ↑  Teemu Pukille uusi päävalmentaja – Norwich pestasi saksalaisen Ilta-Sanomat. Viitattu 10.1.2023.

  


|  |  |  |
| --- | --- | --- |
| Edeltäjä:**Chris Powell** | **Huddersfield Townin päävalmentaja**11/2015–1/2019 | Seuraaja:**Jan Siewert** |

|  |  |  |
| --- | --- | --- |
| Edeltäjä:**Huub Stevens** | **FC Schalken päävalmentaja**2019–9/2020 | Seuraaja:**Manuel Baum** |

|  |  |  |
| --- | --- | --- |
| Edeltäjä:**Gerardo Seoane** | **Young Boysin päävalmentaja**2021–3/2022 | Seuraaja:**Matteo Vanetta** |

|  |  |  |
| --- | --- | --- |
| Edeltäjä:**Dean Smith** | **Norwich Cityn päävalmentaja**1/2023– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |